যিশু
যিশু (৪ খ্রিস্টপূর্বাব্দ?-৩০ খ্রিস্টাব্দ?) ছিলেন একজন ইহুদি ধর্মপ্রচারক, যিনি খ্রিস্টধর্মের কেন্দ্রীয় ব্যক্তিত্ব হিসেবে গণ্য হন। তিনি নাসরতের যিশু নামেও অভিহিত হন। যিশুকে প্রদত্ত উপাধি 'খ্রিস্ট' থেকে খ্রিস্টধর্মের নামকরণ করা হয়েছে। খ্রিস্টানরা বিশ্বাস করেন, যিশু ইশ্বরের পুত্র এবং বাইবেলের পুরাতন নিয়মে পূর্বব্যক্ত মসিহ যার আগমন নতুন নিয়মে পুনর্ব্যক্ত হয়েছে।
যিশুর পুনরুত্থান
নতুন নিয়মে (New Testament) বর্ণিত ঘটনাপ্রবাহ অনুযায়ী, রোমানরা যিশুকে ক্রুশবিদ্ধ করার পরে, যিশুর দেহে মলম লাগানো হয় এবং জোসেফ নামে এক ব্যক্তি তাকে একটি নতুন সমাধিতে কবরস্থ করেন। কিন্তু ঈশ্বর (পিতা) তাঁকে সেখান থেকে মৃত অবস্থা থেকে পুনরুত্থিত করেন। পুনরুত্থান লাভের পর চল্লিশ দিনব্যাপী যিশু তাঁর বহু শিষ্যের সাথে দেখা দেন। অতঃপর চল্লিশ দিন পর তিনি স্বর্গারোহন করেন এবং ঈশ্বরের দক্ষিণ হস্তের পাশে অধিষ্ঠান গ্রহণ করেন।